**Oppimistehtävien tulosteversiosta on luovuttava!**

Kannanotossa vaadimme, että toimipisteemme opiskelijoilla ei tulisi olla velvoitetta tekemiensä oppimistehtävien palauttamiseen opettajille paperiversioina sähköisten versioiden lisäksi. Tällä hetkellä Sofianlehdonkadun toimipisteellä on hyvin yleistä, että opettajat pyytävät ja vaativat opiskelijoita palauttamaan tekemänsä oppimistehtävät sekä sähköisesti että paperisina versioina.

Tietohallinnon henkilöstön mukaan Metropolian Ammattikorkeakoulussa pyritään jatkuvasti vähentämään tulosteiden määrää niin taloudellisista kuin ekologisista syistä johtuen. Myös Metropolian Ammattikorkeakoulun opiskelijakunta METKA toimii esimerkillisesti paperittomana toimistona. Tästä huolimatta toimipisteemme opettajat usein velvoittavat opiskelijoita palauttamaan tehdyt kirjalliset oppimistehtävät sekä sähköisenä, että paperisena versiona. Koemme paperiversion palauttamisen ongelmallisena, sillä ensinnäkin tulostaminen on toimipisteellämme maksullista ja näin ollen jokainen opettajalle palautettava paperiversio maksaa opiskelijalle. Toiseksi toisinaan tulosteen palauttaminen opettajalle tarkoittaa sitä, että opiskelijan täytyy tulla kouluun vain ja ainoastaan tulosteen palautuksen vuoksi. Tällöin esimerkiksi muulla paikkakunnalla asuvan kouluun tulemisesta syntyy opiskelijalle matkakustannuksia turhaan.

Opinnoissamme korostuu jo nyt opiskelu verkkoympäristöissä ja sen oletetaan lisääntyvän vielä entisestään. Tämän vuoksi näkisimme, että opiskelijoiden opettajille palauttama sähköinen versio tehtävästä tulisi olla riittävä. Koemme, että korkeakoulun tulisi tarjota opettajille tukea ja opastusta sähköisten dokumenttien käyttöön, siten että opettajilla riittää tietotaito niiden käsittelyyn. Opettajien tulisi päivittää tietotaitonsa nykyhetken vaatimalle tasolle sähköisten dokumenttien käytössä, jotta heidän mahdollisesti vähäinen osaamisensa ei verota opiskelijoiden jo ennestään vähäisiä varoja. Koemme, että tulostamisen välttämisellä ja sen vähentämisellä niin ammattikorkeakoulumme henkilökunta kuin myös opiskelijatkin voivat omalta osaltaan vähentää niistä aiheutuvia taloudellisia kuluja kuin myös luonnon kuormitustakin.

**Sofianlehdonkatu 5 B:n Opiskelijat Soffa ry**

Puheenjohtaja Lilli Laamanen

Varapuheenjohtaja Johanna Laine

Lisätietoja:

soffa.opy@gmail.com